2013/0410 (COD)

OZNÁMENIE KOMISIE EURÓPSKEMU PARLAMENTU

podľa článku 294 ods. 6 Zmluvy o fungovaní Európskej únie

o

pozícii Rady k prijatiu nariadenia Európskeho parlamentu a Rady, ktorým sa mení nariadenie Rady (ES) č. 515/97 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach

1. Súvislosti

|  |  |
| --- | --- |
| Dátum predloženia návrhu Európskemu parlamentu a Rade[dokument COM(2013) 0796 final – 2013/0410 (COD)]: | 25. 11. 2013. |
| Dátum pozície Európskeho parlamentu v prvom čítaní: | 18. 3. 2014. |
| Dátum prijatia pozície Rady: | 15. 6. 2015. |

2. Cieľ návrhu Komisie

Návrh Komisie, ktorým sa mení nariadenie č. 515/97, bol prijatý 25. novembra 2013. Jeho hlavným cieľom je uľahčiť boj proti colným podvodom na úrovni EÚ a vnútroštátnej úrovni prostredníctvom zlepšenia dostupnosti údajov o dovoze, vývoze a tranzite, ako aj údajov o pohybe kontajnerov. Cieľom návrhu je okrem toho zabezpečiť včasnú dostupnosť podporných dokumentov v držbe hospodárskych subjektov. Návrh sa ďalej zameriava na objasnenie možnosti využívať informácie získané v rámci vzájomnej pomoci ako dôkazné prostriedky v trestnom a správnom konaní v členských štátoch. Hlavné prvky návrhu sú tieto: vytvorenie centralizovaného zoznamu správ o stave kontajnerov (CSM); vytvorenie zoznamu údajov o dovoze, vývoze a tranzite; objasňuje sa v ňom aj možnosť využívať informácie získané v rámci vzájomnej pomoci ako dôkazné prostriedky v trestnom a správnom konaní a špecifikuje sa postup, akým Komisia získa podporné dokumenty v držbe hospodárskych subjektov.

3. Pripomienky k pozícii Rady

V pozícii Rady sa vo všeobecnosti schvaľujú hlavné prvky návrhu Komisie s niekoľkými zmenami týkajúcimi sa podrobných informácií. Tieto zmeny zahŕňajú objasnenie, že informácie získané v rámci vzájomnej pomoci môžu byť použité ako dôkazné prostriedky v súdnych konaniach len v prípade, že členský štát, ktorý zasiela uvedené informácie, voči takémuto použitiu nenamieta. V pozícii sa takisto rozširuje zmena týkajúca sa prípustnosti dôkazných prostriedkov o informácie získané prostredníctvom spontánneho mechanizmu pomoci; obmedzuje sa rozsah údajov, ktoré sa majú zahrnúť do navrhovaných zoznamov; dopĺňa sa ustanovenie upravujúce sankcie za nepredloženie správy CSM dopravcami; odstraňuje sa ustanovenie o prenose údajov z navrhovaných zoznamov do medzinárodných organizácií a agentúr EÚ a mierne sa upravuje postup, akým má Komisia získavať podporné dokumenty.

Komisia podporuje tieto zmeny.

Po neformálnych trojstranných diskusiách, ktoré sa uskutočnili 11. novembra 2014, 10. decembra 2014 a 18. decembra 2014, dospel Parlament, Rada a Komisia k dočasnej politickej dohode o znení zmeny nariadenia č. 515/97.

Rada potvrdila túto politickú dohodu 10. júna 2015 a 15. júna 2015 prijala svoju pozíciu v prvom čítaní.

4. Záver

Keďže všetky zmeny zavedené do návrhu Komisie boli prediskutované počas neformálnych trojstranných diskusií, Komisia môže akceptovať zmeny, ktoré prijala Rada vo svojej pozícii v prvom čítaní.